Document ID: 32015D0206

DEĊIŻJONI TA' IMPLIMENTAZZJONI TAL-KUMMISSJONI (UE) 2015/206
tad-9 ta' Frar 2015
dwar l-approvazzjoni tad-dawl effiċjenti fuq barra tad-Daimler AG bl-użu ta' dijodi li jemettu d-dawl bħala teknoloġija innovattiva biex jonqsu l-emissjonijiet tad-CO2 minn karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 443/2009 tal-Parlament Ewropew u tal-Kunsill tat-23 ta' April 2009 li jistabbilixxi standards ta' rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta' CO2 minn vetturi ħfief (1), u b'mod partikolari l-Artikolu 12(4) tiegħu,
Billi:
(1)
Il-manifattur Daimler AG (“l-Applikant”) ressaq applikazzjoni għall-approvazzjoni ta' dawl effiċjenti fuq barra bl-użu ta' dajowds li jemettu d-dawl (LEDs) bħala pakkett ta' teknoloġija innovattiva fl-14 ta' Novembru 2013. Il-kompletezza tal-applikazzjoni ġiet ivvalutata skont l-Artikolu 4 tar-Regolament ta' Implimentazzjoni tal-Kummissjoni (UE) Nru 725/2011 (2). Il-Kummissjoni identifikat ċerta informazzjoni rilevanti li tħalliet barra fl-applikazzjoni oriġinali u talbet lill-Applikant biex jagħti l-kumplament tagħha. L-Applikant ta l-informazzjoni mitluba fl-14 ta' Mejju 2014. Instab li l-applikazzjoni kienet sħiħa u l-perjodu biex il-Kummissjoni tagħmel valutazzjoni tal-applikazzjoni beda l-għada ta' meta waslet uffiċjalment l-informazzjoni sħiħa, jiġifieri fil-15 ta' Mejju 2014.
(2)
L-applikazzjoni ġiet ivvalutata skont l-Artikolu 12 tar-Regolament (KE) Nru 443/2009, ir-Regolament ta' Implimentazzjoni tal-Kummissjoni (UE) Nru 725/2011 u l-Linji Gwida Tekniċi għat-tħejjija tal-applikazzjonijiet għall-approvazzjoni ta' teknoloġiji innovattivi skont ir-Regolament (KE) Nru 443/2009 (il-Linji Gwida Tekniċi) (3).
(3)
L-applikazzjoni tirreferi għal dawl effiċjenti fuq barra bl-użu ta' dajowds li jemettu d-dawl fil-fanal ta' quddiem tar-raġġi baxxi, fil-fanal ta' quddiem tar-raġġi għoljin, il-pożizzjoni ta' quddiem, u l-pjanċa tal-liċenzja. Dan il-pakkett ta' teknoloġija huwa simili għat-teknoloġiji innovattivi approvati bħala ekoinnovazzjoni fid-Deċiżjonijiet ta' Implimentazzjoni tal-Kummissjoni 2013/128/UE (4) u 2014/128/UE (5). Ta' min jinnota wkoll li l-applikazzjoni minn Daimler AG hija bbażata fuq l-approċċ issimplifikat deskritt fil-Linji Gwida Tekniċi bħall-applikazzjoni approvata qabel bid-Deċiżjoni ta' Implimentazzjoni 2014/128/UE, filwaqt li l-applikazzjoni approvata bid-Deċiżjoni ta' Implimentazzjoni 2013/128/UE kienet ibbażata fuq l-approċċ komprensiv.
(4)
Il-Kummissjoni ssib li l-informazzjoni pprovduta mill-applikant turi li l-kundizzjonijiet u l-kriterji msemmija fl-Artikolu 12 tar-Regolament (KE) Nru 443/2009 u fl-Artikoli 2 u 4 tar-Regolament ta' Implimentazzjoni (UE) Nru 725/2011 intlaħqu.
(5)
L-Applikant wera li l-użu tal-LEDs fil-fanal ta' quddiem tar-raġġi baxxi, il-fanal ta' quddiem tar-raġġi għoljin, il-pożizzjoni ta' quddiem, u l-pjanċa tal-liċenzja ma jaqbiżx it-3 % tal-karozzi l-ġodda tal-passiġġieri li ġew irreġistrati fis-sena ta' referenza 2009. B'appoġġ ta' dan, l-Applikant irrefera għal-Linji Gwida Tekniċi, li jagħtu taqsira tar-rapport CLEPA LIGHT Sight Safety. L-Applikant uża funzjonijiet predefiniti u dejta medja b'konformità mal-metodu ssimplifikat speċifikat fil-Linji Gwida Tekniċi.
(6)
Skont il-metodu ssimplifikat deskritt fil-Linji Gwida Tekniċi l-Applikant uża dawl tal-aloġenu bħala teknoloġija ta' bażi biex juri l-kapaċità ta' tnaqqis ta' CO2 tad-dawl effiċjenti fuq barra bl-użu ta' dijodi li jemettu d-dawl fil-fanal ta' quddiem tar-raġġi baxxi, il-fanal ta' quddiem tar-raġġi għoljin, il-pożizzjoni ta' quddiem, u l-pjanċa tal-liċenzja.
(7)
L-applikant ipprovda metodoloġija għall-ittestjar tat-tnaqqis fid-CO2 li tinkludi formoli li huma konsistenti mal-formoli deskritti fil-Linji Gwida Tekniċi għall-approċċ issimplifikat fir-rigward tal-funzjonijiet tad-dawl. Peress li l-Applikant applika għal pakkett ta' teknoloġija innovattiva ta' dawl effiċjenti fuq barra bl-użu ta' LEDs, il-Kummissjoni tikkunsidra li huwa xieraq li tiġi modifikata l-formola għall-kalkolu tal-iffrankar tad-CO2 biex jiġi rifless l-iffrankar totali ta' CO2 tal-pakkett tad-dawl. Għaldaqstant il-metodoloġija speċifikata fl-Anness tad-deċiżjoni hija differenti f'xi elementi essenzjali minn dik approvata bid-Deċiżjoni ta' Implimentazzjoni 2014/128/UE. Il-Kummissjoni hi tal-fehma li l-metodoloġija tal-ittestjar se tipprovdi riżultati tal-ittestjar li huma verifikabbli, ripetibbli u komparabbli u li hija f'qagħda li turi b'mod realistiku l-benefiċċji tal-emissjonijiet tad-CO2 tat-teknoloġija innovattiva b'sinifikat statistiku qawwi skont l-Artikolu 6 tar-Regolament ta' Implimentazzjoni (UE) Nru 725/2011.
(8)
Fuq dan l-isfond il-Kummissjoni hi tal-fehma li l-Applikant wera b'mod sodisfaċenti li t-tnaqqis tal-emissjoni miksub mit-teknoloġija innovattiva huwa tal-inqas 1 g CO2/km.
(9)
Peress li l-attivazzjoni tad-dawl fuq barra mhiex meħtieġa għat-test tal-approvazzjoni tat-tip tal-emissjonijiet tad-CO2 imsemmija fir-Regolament (KE) Nru 715/2007 tal-Parlament Ewropewu tal-Kunsill (6) u r-Regolament tal-Kummissjoni (KE) Nru 692/2008 (7), il-Kummissjoni hija sodisfatta li l-funzjonijiet tad-dawl ikkonċernati mhumiex koperti miċ-ċiklu tat-test standard.
(10)
L-attivazzjoni tal-funzjonijiet tad-dawl ikkonċernati hija obbligatorja biex ikun żgurat it-tħaddim mingħajr periklu tal-vettura u għaldaqstant ma tiddependix fuq l-għażla tas-sewwieq. Abbażi ta' dan il-Kummissjoni hi tal-fehma li l-manifattur għandu jitqies bħala responsabbli għat-tnaqqis tal-emissjoni tad-CO2 bħala riżultat tal-użu tal-LEDs.
(11)
Il-Kummissjoni tqis li r-rapport ta' verifika tlesta minn TÜV NORD Mobilität GmbH & Co. KG li huwa korp indipendenti u ċċertifikat u li r-rapport jappoġġja s-sejbiet deskritti fl-applikazzjoni.
(12)
Fuq dan l-isfond, il-Kummissjoni hi tal-fehma li ebda oġġezzjoni ma għandha titqajjem fir-rigward tal-approvazzjoni tat-teknoloġija innovattiva ikkonċernata.
(13)
Kwalunkwe manifattur li jixtieq jibbenefika minn tnaqqis tal-emissjonijiet medji speċifiċi ta' CO2 sabiex jilħaq il-mira speċifika tal-emissjonijiet permezz tal-iffrankar tad-CO2 mill-użu tat-teknoloġija innovattiva approvata b'din id-Deċiżjoni, għandu bi qbil mal-Artikolu 11(1) tar-Regolament ta' Implimentazzjoni (UE) Nru 725/2011, jirreferi għal din id-Deċiżjoni fl-applikazzjoni tiegħu għal ċertifikat ta' approvazzjoni tat-tip KE għall-vetturi ikkonċernati.
(14)
Sabiex jiġi ddeterminat l-kodiċi ta' ekoinnovazzjoni ġenerali li jrid jintuża fid-dokumenti tal-approvazzjoni tat-tip rilevanti skont l-Annessi I, VIII u IX tad-Direttiva 2007/46/KE tal-Parlament Ewropew u tal-Kunsill (8), il-kodiċi individwali li jrid jintuża għat-teknoloġija innovattiva approvata permezz ta' din id-Deċiżjoni ta' Implimentazzjoni għandu jiġi speċifikat.
(15)
Il-perjodu għall-evalwazzjoni tat-teknoloġija innovattiva msemmi fl-Artikolu 10(2) tar-Regolament ta' Implimentazzjoni (UE) Nru 725/2011 wasal biex jiskadi. Huwa għalhekk xieraq li d-Deċiżjoni ta' Implimentazzjoni tidħol fis-seħħ kemm jista' jkun malajr,
ADOTTAT DIN ID-DEĊIŻJONI;
Artikolu 1
1. Id-dawl effiċjenti fuq barra bl-użu ta' dijodi li jemettu d-dawl (LEDs) maħsub għall-użu fil-vetturi M1 huwa approvat bħala teknoloġija innovattiva skont it-tifsira tal-Artikolu 12 tar-Regolament (KE) Nru 443/2009.
2. It-tnaqqis fl-emissjonijiet tad-CO2 li jiġi mill-użu tad-dawl effiċjenti fuq barra bl-użu ta' dijodi li jemettu d-dawl (LED) imsemmija fil-paragrafu 1 għandu jiġi ddeterminat bl-użu tal-metodoloġija stabbilita fl-Anness.
3. Il-kodiċi ta' ekoinnovazzjoni individwali li jrid jitniżżel fid-dokumentazzjoni tal-approvazzjoni tat-tip li jrid jintuża għat-teknoloġija innovattiva approvata permezz ta' din id-Deċiżjoni għandu jkun in-numru “10”.
Artikolu 2
Din id-Deċiżjoni għandha tidħol fis-seħħ fis-seba' jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fi Brussell, id-9 ta' Frar 2015.

Labels: 3
7
8
20